Diari Oficial de la Generalitat Valenciana


Sumari del DOGV 9727, del 17-11-2023 (2023/10379)

RESOLUCIÓ de 30 d'octubre de 2023, de la consellera d'Innovació, Indústria, Comerç i Turisme, per la qual es determinen els diumenges i dies festius hàbils per a la pràctica comercial en 2024.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9727

Data del DOGV
:   17-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10949


Data del document
:   30-10-2023

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme
    * horari comercial

RESOLUCIÓ de 30 d'octubre de 2023, de la consellera d'Innovació, Indústria, Comerç i Turisme, per la qual es determinen els diumenges i dies festius hàbils per a la pràctica comercial en 2024. [2023/10766]  
La legislació valenciana en matèria d'horaris comercials es recull en el capítol III de la Llei 3/2011, de 23 de març, de la Generalitat, de comerç de la Comunitat Valenciana, amb les modificacions efectuades per la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, i la Llei 3/2018, de 16 de febrer, per la qual es modifiquen els articles 17, 18 i 22, i la disposició transitòria quarta l'esmentada Llei 3/2011 Llei 3/2011.  
Aquesta llei estableix que, amb caràcter general, els diumenges i festius es consideren no laborals, però, no obstant això, s'habilitaran per a cada any fins a un màxim d'onze diumenges o festius en què els establiments podran estar oberts al públic per a desenvolupar la seua activitat comercial.  
Així mateix, disposa que el calendari de diumenges o festius que s'habiliten per a un període de dotze mesos, que coincidirà amb l'any natural, es determinarà mitjançant una resolució de la conselleria competent en matèria de comerç, amb una audiència prèvia de l'Observatori del Comerç Valencià.  
Tant la Llei 1/2004, de 21 de desembre, d'horaris comercials, legislació bàsica estatal en la matèria, com la Llei 3/2011, de 23 de març, de comerç de la Comunitat Valenciana, i l'Acord de la Llotja, de 28 de desembre de 2017, estableixen que, per a determinar els diumenges i dies festius d'obertura, s'haurà d'atendre de manera prioritària l'atractiu comercial dels dies per als consumidors, i valorar-se com a criteris la coincidència de dos o més festius continuats, els compresos en setmanes considerades tradicionalment com a campanya de rebaixes, els de més afluència turística i els inclosos en la denominada campanya de Nadal i Reis.  
Vistes les propostes plantejades en la sessió de 24 d'octubre de 2023, del Ple de l'Observatori del Comerç Valencià, en les quals s'han valorat els dies en què es produeix una coincidència de dos o més festius continuats, els compresos en setmanes considerades tradicionalment com a campanya de rebaixes, els de més afluència turística i els inclosos en la denominada campanya de Nadal i Reis, resolc:  
  
  
Primer  
1. Amb caràcter general, i per a tot l'àmbit territorial de la Comunitat Valenciana, durant el període entre l'1 de gener i el 31 de desembre de 2024, els establiments comercials situats a la Comunitat Valenciana podran obrir al públic els diumenges i festius següents:  
7 de gener de 2024 - Diumenge. Rebaixes d'hivern.  
29 de març de 2024 - Divendres Sant. Més afluència turística.  
31 de març de 2024 - Diumenge de Pasqua. Més afluència turística.  
  
24 de juny de 2024 - Dilluns. Sant Joan. Coincidència de dos festius.  
7 de juliol de 2024 - Diumenge. Rebaixes d'estiu.  
12 d'octubre de 2024 - Dissabte. Festa Nacional d'Espanya. Coincidència de dos festius.  
1 de desembre de 2024 - Diumenge. Campanya de Nadal.  
6 de desembre de 2024 - Divendres. Dia de la Constitució. Campanya de Nadal.  
15 de desembre de 2024 - Diumenge. Campanya de Nadal.  
22 de desembre de 2024 - Diumenge. Campanya de Nadal.  
29 de desembre de 2024 - Diumenge. Campanya de Reis.  
2. Els ajuntaments podran exercir les facultats que els atorga l'article 23 de la Llei 3/2011, en la redacció que en fa la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat.  
L'exercici de les competències municipals previstes en les lletres a, b i d de l'article 23.1 esmentat (d'habilitació de festius locals, substitució per dos dies festius en el seu àmbit local de fins a dos diumenges o festius dels habilitats per resolució de la conselleria competent en matèria de comerç, o d'acumulació de diumenges o festius per ser consecutius i que un siga un festiu local no habilitat), no poden tindre com a resultat modificar l'habilitació d'algun dels dies autoritzats per acumulació de diumenges o festius consecutius, previstos en aquesta resolució de la Conselleria d'Innovació, Indústria, Comerç i Turisme, per la qual es determinen els diumenges i dies festius hàbils per a la pràctica comercial en 2024.  
Els ajuntaments tampoc podran habilitar un diumenge o festiu d'àmbit nacional o autonòmic quan siga dels exclosos per a la seua habilitació a l'efecte de l'obertura comercial per la Llei 3/2011, de 23 de març, de la Generalitat, de comerç de la Comunitat Valenciana.  
La decisió que s'adopte serà aplicable per a tots els establiments que no puguen acollir-se al règim de llibertat horària, que podran obrir al públic, sempre que així ho consideren els titulars, les dates habilitades.  
  
La resolució d'habilitació de festius locals, substitució de dies o acumulació, en desplegament de les facultats previstes en l'article 23.1, apartats a, b i d, que seran exercides directament pels ajuntaments corresponents, l'ha d'acordar l'òrgan municipal col·legiat competent, d'acord amb el que es preveu en la legislació sobre règim local i distribució de competències de l'ajuntament interessat, amb una audiència prèvia del consell local de comerç, o, a falta d'aquest, d'un òrgan similar, així com de les entitats empresarials, sindicals i de persones consumidores més representatives del sector d'àmbit autonòmic, i s'haurà de comunicar al servei territorial corresponent de la conselleria competent en matèria de comerç abans del 31 de gener de 2024, de conformitat amb la disposició transitòria tercera de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat.  
4. Aquesta habilitació comercial s'entén sense perjudici de règims especials o excepcionals d'horaris comercials, establits legalment.  
  
  
Segon  
L'horari corresponent a cada diumenge o festiu habilitat comercialment el fixarà lliurement la titularitat de l'establiment comercial.  
  
  
Tercer  
Els establiments comercials hauran d'informar adequadament el públic sobre la seua decisió de fer ús d'aquestes habilitacions comercials, i, si és el cas, de les hores en les quals estaran oberts.  
  
Quart  
Aquesta resolució tindrà efecte des del dia en què es publique en el Diari Oficial de la Generalitat Valenciana, i de conformitat amb els articles 112, 113 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, s'hi pot interposar potestativament un recurs de reposició o bé directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'ha d'interposar davant de la consellera d'Innovació, Indústria, Comerç i Turisme, en el termini d'un mes comptat des de l'endemà de la notificació a la persona interessada o de la seua publicació.  
b) El recurs contenciós administratiu s'ha d'interposar davant del Tribunal Superior de Justícia de la Comunitat Valenciana, en el termini de dos mesos comptat des de l'endemà de la notificació a la persona interessada, o de la seua publicació, o bé a partir de l'endemà de la notificació de la resolució expressa del recurs de reposició o del dia en què aquest s'haja de considerar presumptament desestimat.  
  
València, 30 d'octubre de 2023.- La consellera d'Innovació, Indústria, Comerç i Turisme: Nuria Montes de Diego